OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Z dopisom, ki ga je Generalni sekretariat Komisije evidentiral 2. aprila 2013, je Združeno kraljestvo vložilo zahtevek za dovoljenje, nazadnje podeljeno s Sklepom Sveta 2011/37/EU[1], da še naprej uporablja ukrep odstopanja v zvezi z odbitkom DDV pri najemu ali zakupu osebnih avtomobilov, ki se uporabljajo tudi za zasebne namene. V skladu s členom 395(2) Direktive 2006/112/ES je Komisija z dopisom z dne 19. junija 2013 obvestila druge države članice o zahtevku Združenega kraljestva. Komisija je z dopisom z dne 20. junija 2013 uradno obvestila Združeno kraljestvo, da ima na voljo vse informacije, potrebne za presojo zahtevka.

Splošno ozadje

Z navedenim sklepom Sveta je bilo Združenemu kraljestvu dovoljeno, da uporabi omejitev pravice do višine 50 % odbitka vstopnega DDV v zvezi z najemom ali zakupom osebnih avtomobilov, ki jih davčni zavezanci uporabljajo za poslovne in zasebne namene. Hkrati je bilo dovoljeno tudi, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo.

To odstopanje najemnike ali zakupnike razbremenjuje obveznosti, da podrobno zapisujejo razdalje, prevožene za zasebne namene s posameznim službenim vozilom, in da obračunavajo DDV za tako zasebno rabo. Možnost iz člena 168(a)(2) direktive o DDV ne predvideva pavšalnega delnega odbitka in bi se lahko uporabljala samo za vstopni DDV pri avtomobilih, ki so del poslovnega premoženja davčnih zavezancev, zato je odstopanje primeren ukrep, s katerim naj bi se dosegla zahtevana poenostavitev.

Odstopanje je torej treba obravnavati predvsem kot ukrep za poenostavitev, veljati pa preneha 31. decembra 2013.

Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Na podlagi poročila Združenega Kraljestva je mogoče sklepati, da 50-odstotna porazdelitev med poslovno in zasebno rabo (ali katero koli drugo neposlovno rabo v smislu člena 26(1)(a) Direktive 2006/112/ES) trenutno še vedno odraža splošno poslovno in zasebno rabo zakupljenih ali najetih avtomobilov davčnih zavezancev v Združenem kraljestvu. Ukrep odstopanja je zato primerno podaljšati.

Vendar pa bi bilo treba vsako podaljšanje časovno omejiti, da se oceni, ali so pogoji, na katerih temelji odstopanje, še vedno veljavni. Združeno kraljestvo zahteva podaljšanje odstopanja do 31. decembra 2018. Vendar je splošna praksa, da se v podobnih primerih ukrep podaljša za triletno obdobje (v zvezi s tem glej Izvedbeni sklep Sveta 2012/232/EU[2] in Izvedbeni sklep Sveta 2013/191/EU[3]). Zato se predlaga, da se odstopanje podaljša do konca leta 2016 in da se zahteva, da Združeno kraljestvo, v primeru načrtovanja nadaljnjega podaljšanja odstopanja po letu 2016, do 1. aprila 2016 predloži poročilo, ki bo vključevalo pregled uporabljenega odstotka omejitve. Sklep v vsakem primeru preneha veljati, če pred tem rokom začnejo veljati pravila EU o omejitvi pravice do odbitkov.

Veljavne določbe na področju, na katero se nanaša predlog

Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne na dan 1. januarja 1979. Zato obstajajo številne določbe o „mirovanju“, ki omejujejo pravico do odbitka v zvezi z motornimi vozili.

Komisija je leta 2004 oblikovala predlog, ki vsebuje pravila o tem, za katere kategorije izdatkov se pravica do odbitka lahko omeji, vendar Svet o predlogu še ni dosegel soglasja.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Namen Sklepa je podaljšanje ukrepa za poenostavitev, ki davčnega zavezanca razbremenjuje obveznosti evidentiranja kilometrine, prevožene za zasebne namene z avtomobili za službeno rabo in obračunavanja DDV za to kilometrino, zaradi česar ima potencialno pozitiven ekonomski vpliv. Vendar bo učinek ukrepa vsekakor omejen zaradi ozkega področja in časovne omejenosti uporabe .

3. PRAVNI ELEMENTI PREDLOGA

Izvedbeni sklep temelji na členu 395 direktive o DDV 2006/112/ES z dne 28. novembra 2006 o skupnem sistemu davka na dodano vrednost.

Predlog je v izključni pristojnosti institucij EU. Načelo subsidiarnosti se zato ne uporablja.

Ta izvedbeni sklep zadeva dovoljenje, izdano državi članici na njeno zahtevo, in ne pomeni nobene obveznosti. Predlog je zato v skladu z načelom sorazmernosti.

Zaradi omejenega obsega odstopanja je posebni ukrep sorazmeren z zastavljenim ciljem.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Predlog vključuje samoderogacijsko klavzulo.

2013/0312 (NLE)

Predlog

IZVEDBENI SKLEP SVETA

o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[4], zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Z dopisom, ki ga je Komisija registrirala 2. aprila 2013, je Združeno kraljestvo vložilo zahtevek za dovoljenje, da podaljša ukrep o odstopanju, na podlagi katerega najemniku ali zakupniku avtomobila omejuje pravico do odbitka DDV v zvezi s stroški najema ali zakupa tega avtomobila, če se avtomobil ne uporablja izključno za poslovne namene.

(2) Komisija je z dopisom z dne 19. junija 2013 ostale države članice obvestila o zahtevi Združenega kraljestva. Komisija je z dopisom z dne 20. junija 2013 uradno obvestila Združeno kraljestvo, da ima na voljo vse informacije, potrebne za presojo zahtevka.

(3) Odločba Sveta 2007/884/ES[5], spremenjena z Izvedbenim sklepom Sveta 2011/37/EU[6], Združenemu kraljestvu dovoljuje, da najemniku ali zakupniku avtomobila omeji pravico do višine 50 % odbitka vstopnega DDV v zvezi s stroški najema ali zakupa tega avtomobila, če se avtomobil ne uporablja izključno za poslovne namene. Združenemu kraljestvu je bilo tudi dovoljeno, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. To odstopanje je najemnike ali zakupnike razbremenilo obveznosti, da podrobno zapisujejo kilometrino, prevoženo za zasebne namene s posameznim vozilom za službeno rabo, in da obračunavajo davek za tako zasebno rabo.

(4) V skladu z informacijami, ki jih je v poročilu navedlo Združeno kraljestvo, omejitev pravice do višine 50 % odbitka še vedno ustreza dejanskim okoliščinam v zvezi s tem, ali najemnik ali zakupnik tak avtomobil uporablja za poslovne ali zasebne namene. Zato je primerno, da se Združenemu kraljestvu dovoli uporaba ukrepa do 31. decembra 2016.

(5) Če bi Združeno kraljestvo menilo, da je potrebno nadaljnje podaljšanje po letu 2016, bi moralo Komisiji najpozneje 1. aprila 2016 predložiti poročilo, ki bo vsebovalo pregled uporabljenega odstotka omejitve, in zahtevek za podaljšanje.

(6) Komisija je 29. oktobra 2004 sprejela predlog za Direktivo Sveta o spremembi Direktive 77/388/EGS[7], ki vključuje uskladitev kategorij izdatkov, za katere lahko velja izključitev iz pravice do odbitka. Direktivo Sveta 77/388/EGS[8] je nadomestila Direktiva 2006/112/ES. Na podlagi predloga, ki ga je Komisija sprejela 29. oktobra 2004, se lahko izključitev iz pravice do odbitka uporabi za motorna cestna vozila. Ukrepi odstopanja iz tega sklepa naj bi prenehali veljati na datum začetka veljavnosti direktive na podlagi predloga, ki ga je sprejela Komisija 29. oktobra 2004, če ta datum nastopi pred 31. decembrom 2016.

(7) Odstopanje bo imelo le zanemarljiv učinek na skupni znesek davčnih prihodkov, zbranih na stopnji končne porabe, in ne bo negativno vplivalo na lastne vire Unije iz pobranega DDV.

(8) Odločbo 2007/884/ES bi bilo zato treba ustrezno spremeniti –

SPREJEL NASLEDNJI SKLEP:

Člen 1

Člen 3 se nadomesti z naslednjim:

„Člen 3

Ta sklep preneha veljati na dan začetka veljavnosti predpisov Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2016, pri čemer se upošteva zgodnejši datum.

Zahtevku za podaljšanje ukrepov iz tega sklepa mora biti priloženo poročilo, ki se Komisiji predloži najpozneje do 1. aprila 2016 in ki vključuje pregled odstotka omejitve, uporabljenega za pravico do odbitka DDV v zvezi s stroški najema ali zakupa avtomobilov, ki se ne uporabljajo izključno za poslovne namene.“

Člen 2

Ta sklep začne učinkovati z dnem, ko je naslovnik o njem uradno obveščen..

Ta sklep se uporablja od 1. januarja 2014.

Člen 3

Ta sklep je naslovljen na Združeno kraljestvo Velike Britanije in Severne Irske.

V Bruslju,

Za Svet

Predsednik

[1] UL L 19, 22.1.2011, str. 19.

[2] UL L 117, 1.5.2012, str. 7.

[3] UL L 113, 25.4.2013, str. 11.

[4] UL L 347, 11.12.2006, str. 1.

[5] Odločba Sveta 2007/884/ES, ki Združenemu kraljestvu dovoljuje, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21).

[6] Izvedbeni sklep Sveta z dne 18. januarja 2011 o spremembi Odločbe Sveta 2007/884/ES, ki Združenemu kraljestvu dovoljuje, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 19, 22.1.2011, str. 11).

[7] COM(2004) 728 final.

[8] Direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977, str. 1).